Author: pajtinkova
Last saved by: tihelka
Company: UVSR

Úrad  vlády
	Slovenskej  republiky 
ë

smernica

číslo  4/2005 

ÚPRAVUJÚCA PRÍPRAVU, REALIZÁCIU, VYHODNOTENIE A KONTROLU TUZEMSKÝCH  PRACOVNÝCH CIEST 
NA ÚRADE VLÁDY SLOVENSKEJ REPUBLIKY

						Schválil: Štefan Hudec	
   vedúci Úradu vlády SR

         

Spracovala: Viera Fischerová				Dátum vydania: 26.9.2005

Článok 1
Vymedzenie pojmov 

Smernica upravuje v súlade so zákonom č. 283/2002 Z.z. o cestovných náhradách v znení neskorších predpisov (ďalej len zákon o cestovných náhradách) oblasť prípravy, realizácie, vyhodnocovania a kontroly tuzemských pracovných ciest 
•	zamestnancov Úradu vlády SR
•	fyzických osôb činných na základe dohôd o prácach vykonávaných mimo pracovného pomeru pre Úrad vlády SR, ak je to dohodnuté 
•	osôb, ktoré plnia pre Úrad vlády SR úlohy a nie sú k Úradu vlády SR v pracovno-právnom vzťahu ani v inom právnom vzťahu, ak je to dohodnuté. 
Úrad vlády SR (ďalej len úrad) poskytuje náhrady pri tuzemských pracovných cestách v súlade so zákonom o cestovných náhradách. 

Pracovná cesta podľa zákona o cestovných náhradách je čas od nástupu zamestnanca na cestu na výkon práce do iného miesta, ako je jeho pravidelné pracovisko, vrátane výkonu práce v tomto mieste do skončenia tejto cesty. Pracovná cesta je aj cesta, ktorá trvá od nástupu osoby, o ktorej to ustanovuje osobitný predpis, resp. ktorá plní pre úrad úlohy a nie je s úradom v pracovno-právnom vzťahu ani v inom právnom vzťahu, ak je to dohodnuté na cestu na plnenie činností pre ňu vyplývajúcich z osobitného postavenia vrátane výkonu činností do skončenia tejto cesty. 

Pravidelné pracovisko podľa zákona o cestovných náhradách je miesto písomne dohodnuté so zamestnancom. Ak také miesto nie je dohodnuté, je pravidelným pracoviskom miesto výkonu práce dohodnuté v pracovnej zmluve alebo v dohodách o prácach vykonávaných mimo pracovného pomeru. Ak ide o zamestnancov, ktorým častá zmena pracoviska vyplýva z osobitnej povahy povolania, možno ako pravidelné pracovisko dohodnúť aj miesto pobytu. Ak má zamestnanec na základe dohody o vykonaní práce výkon práce v mieste mimo miesta pobytu, môže s ním úrad v tejto dohode dohodnúť, že mu poskytne pri ceste z miesta pobytu do miesta výkonu práce a späť náhrady ako pri pracovnej ceste. 

Článok 2
Vyslanie zamestnanca na tuzemskú pracovnú cestu

1.	Zamestnanca vysiela na pracovnú cestu jeho nadriadený. 
2.	Vedúci zamestnanec úradu vysielajúci zamestnanca na pracovnú cestu písomne na tlačive Cestovný príkaz určí miesto jej nástupu, miesto výkonu práce, čas trvania, spôsob dopravy a miesto skončenia pracovnej cesty, môže určiť aj ďalšie podmienky pracovnej cesty. Úrad je pritom povinný prihliadať na oprávnené záujmy zamestnanca.
3.	Úrad môže zamestnancom, ktorým častá zmena pracoviska vyplýva z osobitnej povahy povolania, určiť podmienky pracovnej cesty podľa odseku 2 jedným rozhodnutím
	a) pre viacerých zamestnancov
	b) na viacero pracovných miest zamestnanca
4. Pokladňa Úradu vlády SR (ďalej len „pokladňa“) vedie centrálnu evidenciu cestovných príkazov.

Článok 3
Náhrady pri tuzemskej pracovnej ceste

1.	Zamestnancovi vyslanému na pracovnú cestu patrí 
a)	náhrada preukázaných cestovných výdavkov
b)	náhrada preukázaných výdavkov za ubytovanie
c)	stravné 
d)	náhrada preukázaných potrebných vedľajších výdavkov
2.	Preukazovanie výdavkov podľa ods. 1 sa nevzťahuje na prípady, ak úrad uzná výdavky zamestnancovi iným spôsobom, napr. poskytovanie paušálnych náhrad cestovných výdavkov za miestnu pravidelnú verejnú dopravu. 
3.	Zamestnancovi patrí stravné za každý kalendárny deň pracovnej cesty za podmienok ustanovených zákonom o cestovných náhradách. Suma stravného je ustanovená v závislosti od času trvania pracovnej cesty v kalendárnom dni, pričom čas trvania pracovnej cesty je rozdelený na časové pásma
	a)	5 až 12 hodín
	b)	nad 12 hodín až 18 hodín
	c)	nad 18 hodín
	Sumu stravného pre časové pásma ustanoví opatrenie, ktoré vydá Ministerstvo práce, sociálnych vecí a rodiny SR (ďalej len ministerstvo) a zverejní v Zbierke zákonov. 
4.	Ak úrad vyslaním na pracovnú cestu, ktorá trvá menej ako 5 hodín, neumožní zamestnancovi stravovať sa zvyčajným spôsobom, môže mu poskytnúť stravné až do sumy stravného ustanovenej pre časové pásmo 5 až 12 hodín. 
5.	Ak zamestnanec, ktorému častá zmena pracoviska vyplýva z osobitnej povahy povolania, vykoná počas
a)	kalendárneho dňa viac pracovných ciest, z ktorých každá trvá menej ako 5 hodín, pričom celkový súčet trvania týchto pracovných ciest je 5 hodín a viac, patrí zamestnancovi stravné za celkový čas trvania týchto pracovných ciest, 
b)	dvoch kalendárnych dní pracovnú cestu, ktorá trvá v každom kalendárnom dni menej ako 5 hodín a ktorá celkovo trvá najmenej 5 hodín, patrí zamestnancovi stravné v sume ustanovenej pre časové pásmo 5 až 12 hodín.
6.	Ak má zamestnanec na pracovnej ceste preukázane zabezpečené bezplatné stravovanie v celom rozsahu, zamestnávateľ mu stravné neposkytuje. Ak má zamestnanec na pracovnej ceste preukázane zabezpečené bezplatné stravovanie čiastočne, zamestnávateľ stravné kráti o 25 % za bezplatne poskytnuté raňajky, o 40 % za bezplatne poskytnutý obed a o 35 % za bezplatne poskytnutú večeru z ustanovenej sumy stravného pre časové pásmo nad 18 hodín.; miera krátenia stravného vyjadrená v menovitej hodnote sa zaokrúhli na celé koruny nahor.
7	Ak je pri pracovnej ceste v účtovnom doklade preukázané poskytnutie raňajok, zamestnávateľ poskytuje zamestnancovi stravné znížené o
a)	preukázanú sumu za raňajky alebo
b)	25 %, ak preukázaná suma výdavku za poskytnuté raňajky je vyššia ako 25 % zo stravného alebo ak suma výdavku za poskytnuté raňajky nie je vyčíslená.

8.	Pri určení spôsobu dopravy a zabezpečovaní ubytovania sú zamestnanci povinní  postupovať maximálne hospodárne a efektívne. V čo najväčšej miere sú povinní využívať ubytovanie v mimobratislavských účelových zariadeniach Správy zariadení Úradu vlády SR napr. Dom hostí v Košiciach. 
9.	V prípade cestovných dokladov vyhotovených z termopapiera, resp. faxového papiera sú zamestnanci povinní predložiť pri vyúčtovaní náhrad preukázaných cestovných výdavkov spolu s originálom cestovného dokladu aj jeho fotokópiu s textom: „táto fotokópia sa zhoduje s originálom“ a podpisom zamestnanca. 

Článok 4
Poskytovanie preddavku na náhrady pri tuzemskej pracovnej ceste

1.	Ak zamestnanec požiada o poskytnutie preddavku na náhrady podľa zákona o cestovných náhradách, je úrad povinný mu tento preddavok zo sumy predpokladaných náhrad poskytnúť. 
2.	Ak zamestnanec pracovnú cestu, na ktorú mu bol preddavok poskytnutý neuskutočnil, je tento povinný vrátiť najneskôr na nasledujúci deň po zistení tejto skutočnosti spolu s písomným odôvodnením, prečo preddavok nepoužil. Odôvodnenie potvrdí nadriadený zamestnanec. Odôvodnenie je súčasťou cestovného príkazu.
3.	Pred ukončením kalendárneho roka možno preddavok na náhrady podľa zákona o cestovných náhradách poskytnúť len v tom prípade, ak sa zabezpečí vyúčtovanie do konca kalendárneho roka.  
Článok 5
Vyúčtovanie tuzemskej  pracovnej cesty

1.	Zamestnanec je povinný do 10 pracovných dní po dni skončenia pracovnej cesty predložiť úradu písomné doklady potrebné na vyúčtovanie pracovnej cesty a tiež vrátiť nevyúčtovaný preddavok.
2.	Preddavok poskytnutý na náhrady podľa zákona o cestovných náhradách, ktorý nebol vyúčtovaný v termíne do 10 pracovných dní po dni skončenia pracovnej cesty zrazí mzdová učtáreň úradu zo mzdy zamestnanca v súlade s § 131 ods. 2 písm. e) Zákonníka práce (zákon č. 433/2003 Z.z).
3.	Úrad je povinný do 10 pracovných dní odo dňa predloženia písomných dokladov vykonať vyúčtovanie pracovnej cesty zamestnanca a uspokojiť jeho nároky. 
4.	Škoda, ktorá vznikne nedodržaním príslušných ustanovení zákona o cestovných náhradách a tejto smernice bude predpísaná k náhrade zodpovednému zamestnancovi.
5.	Čas, ktorý na pracovnej ceste spadá do pracovného času zamestnanca, strávený bez jeho zavinenia inak ako plnením pracovných úloh, sa na účely zákona o cestovných náhradách považuje za výkon práce. 
6.	Nevyhnutnou súčasťou vyúčtovania pracovnej cesty je Správa z pracovnej cesty podpísaná zamestnancom. 

Článok 6
Náhrady za používanie cestných motorových vozidiel pri tuzemských pracovných cestách 

1.	Ak sa zamestnanec písomne dohodne s úradom, že pri pracovnej ceste použije cestné motorové vozidlo okrem cestného motorového vozidla zamestnávateľa, patrí mu základná náhrada za každý l km jazdy a náhrada za spotrebované pohonné látky (príloha č. 2).
2.	Sumu základnej náhrady pre osobné cestné motorové vozidlá ustanoví opatrenie, ktoré vydá ministerstvo a zverejní v Zbierke zákonov. 
3.	Náhrada za spotrebované pohonné látky patrí zamestnancovi podľa cien pohonných látok platných v čase použitia cestného motorového vozidla, prepočítaných podľa spotreby pohonných látok uvedenej v technickom preukaze cestného motorového vozidla podľa § 7 ods. 4, 5, 6 a 7 zákona o cestovných náhradách. Cena pohonných látok musí byť preukázaná dokladom o čerpaní pohonných látok.
4.	Úrad môže so zamestnancom písomne dohodnúť poskytovanie náhrady za použitie cestného motorového vozidla v sume zodpovedajúcej preukázateľnej cene cestovného lístka pravidelnej verejnej dopravy (príloha č. 1). 

Článok 7
Záverečné ustanovenia

1.	Smernica nadobúda účinnosť dňom 1. októbra 2005. 
2.	Súčasne sa ruší „Smernica č. 1 na uskutočňovanie tuzemských pracovných ciest a poskytovaní náhrad pri tuzemských pracovných cestách zamestnancov ÚV SR“ vydaná vedúcim Úradu vlády SR Č.p.: KVÚ 360/2002 zo dňa 12.3.2002.
3.	Dodržiavanie smernice je záväzné pre všetkých zamestnancov úradu, jej nedodržanie sa považuje za služobné previnenie alebo porušenie pracovnej disciplíny.
4.	Neoddeliteľnými prílohami tejto smernice sú:
Príloha č. 1	Dohoda o použití cestného motorového vozidla podľa § 7 ods. 8 zákona o cestovných náhradách 
Príloha č. 2	Dohoda o použití cestného motorového vozidla podľa § 7 ods. 1 zákona o cestovných náhradách

č. p. 264/2005-EO zo dňa 12.9.2005 					

						Príloha č. 1

D O H O D A

o použití cestného motorového vozidla podľa § 7 ods. 8 zákona č. 283/2002 Z.z. o cestovných náhradách v znení neskorších predpisov

zamestnanec		..............................................................................................................

vyslaný na pracovnú cestu príkazom č. 	...........................................................................

a 

zamestnávateľ		Úrad vlády SR, Námestie slobody 1, 813 70 Bratislava l
zastúpený		vedúci služobného úradu

sa dohodli na použití cestného motorového vozidla EVČ	...................................................
za podmienok uvedených v § 7 ods. 8 zákona číslo 283/2002 Z.z. o cestovných náhradách v znení neskorších predpisov (v sume zodpovedajúcej cene cestovného lístka pravidelnej verejnej dopravy). 
Náhrada cestovných výdavkov podľa § 4 cit. zákona neprináleží spolucestujúcim zamestnancom, ktorí cestujú spolu so zamestnancom, s ktorým bola uzatvorená táto dohoda.

Podmienkou platnosti dohody je priloženie fotokópie platnej Zmluvy o havarijnom poistení cestného motorového vozidla, použitie ktorého je predmetom tejto dohody. Spoluúčasť na havarijnom poistení nebude predmetom náhrady škody. 

.................................................				.......................................................
	zamestnanec							zamestnávateľ 

Bratislava, dňa

						Príloha č. 2

D O H O D A

o použití cestného motorového vozidla podľa § 7 ods. 1 zákona č. 283/2002 Z.z. o cestovných náhradách v znení neskorších predpisov

zamestnanec		..............................................................................................................

vyslaný na pracovnú cestu príkazom č. 	...........................................................................

a 

zamestnávateľ		Úrad vlády SR, Námestie slobody 1, 813 70 Bratislava l
zastúpený		vedúci služobného úradu

sa dohodli na použití cestného motorového vozidla EVČ	...................................................
za podmienok uvedených v § 7 ods. 1 zákona číslo 283/2002 Z.z. o cestovných náhradách v znení neskorších predpisov.
Náhrada cestovných výdavkov podľa § 4 cit. zákona neprináleží spolucestujúcim zamestnancom, ktorí cestujú spolu so zamestnancom, s ktorým bola uzatvorená táto dohoda.

Podmienkou platnosti dohody je priloženie fotokópie platnej Zmluvy o havarijnom poistení cestného motorového vozidla, použitie ktorého je predmetom tejto dohody. Spoluúčasť na havarijnom poistení nebude predmetom náhrady škody. 

.................................................				.......................................................
	zamestnanec							zamestnávateľ 

Bratislava, dňa